b'\n_START_ARTICLE_\nZaklju\xc4\x8dek \xc5\xa1portne kariere\n_START_PARAGRAPH_\nZaklju\xc4\x8dek \xc5\xa1portne kariere je faza, ki vklju\xc4\x8duje preplet razli\xc4\x8dnih dejavnikov, ki vplivajo na \xc5\xa1portnikovo odlo\xc4\x8ditev, da preneha s \xc5\xa1portno kariero. \xc5\xa0portna kariera ne poteka kontinuirano, gladko, temve\xc4\x8d je sestavljena iz razli\xc4\x8dnih, pomembnih dogodkov, ki determinirajo njen potek. Sam potek \xc5\xa1portne kariere in njen zaklju\xc4\x8dek opisujejo razli\xc4\x8dne klasifikacije. Najpogosteje je uporabljena klasifikacija, ki potek \xc5\xa1portne kariere razdeli na stopnjo iniciacije, razvoja, mojstrstva ter zaklju\xc4\x8dka \xc5\xa1portne kariere. Zaklju\xc4\x8dek \xc5\xa1portne kariere opredeljujejo razli\xc4\x8dni teoreti\xc4\x8dni modeli. Kronolo\xc5\xa1ko najstarej\xc5\xa1a pristopa izhajata iz socialno-gerontolo\xc5\xa1ke ter tanatolo\xc5\xa1ke teorije, ki zaklju\xc4\x8dek \xc5\xa1portne kariere ter prilagajanje na po \xc5\xa1portno \xc5\xbeivljenje opredeljujeta kot te\xc5\xbeko obdobje, z mo\xc5\xbenimi razli\xc4\x8dnimi psiholo\xc5\xa1kimi te\xc5\xbeavami. Novej\xc5\xa1i tranzicijski model ter konceptualni model, pa temu, da naj bi bil zaklju\xc4\x8dek kariere nujno te\xc5\xbeaven, nasprotujeta. V zadnjem \xc4\x8dasu sta tako vse bolj v uporabi kronolo\xc5\xa1o mlaj\xc5\xa1a modela. Dejavniki, ki vplivajo na zaklju\xc4\x8dek \xc5\xa1portne kariere lahko razdelimo na vzro\xc4\x8dne, mediacijske ter posledi\xc4\x8dne dejavnike, ki so podrobneje raz\xc4\x8dlenjeni v nadaljevanju. Vsi ti dejavniki igrajo zelo pomembno vlogo pri te\xc5\xbeavnosti zaklju\xc4\x8devanja s \xc5\xa1portno kariero, ki je lahko bodisi zelo te\xc5\xbeavno ali pa nastopi brez ve\xc4\x8djih te\xc5\xbeav.\n_START_SECTION_\nDejavniki, ki vplivajo na konec \xc5\xa1portne kariere\n_START_PARAGRAPH_\nKonceptualni model Taylorja in Ogilvieja prilagajanje na po \xc5\xa1portno \xc5\xbeivljenje opredeljuje kot proces, na katerega vplivajo \xc5\xa1tevilni dejavniki, ki so v medsebojni interakciji. Model deli dejavnike, ki vplivajo na zaklju\xc4\x8dek \xc5\xa1portne kariere na vzro\xc4\x8dne, mediacijske in posledi\xc4\x8dne.\n_START_SECTION_\nVzro\xc4\x8dni dejavniki konca \xc5\xa1portne kariere\n_START_PARAGRAPH_\nNa zaklju\xc4\x8dek \xc5\xa1portnikove kariere po navadi ne vpliva zgolj en sam vzrok, temve\xc4\x8d je zaklju\xc4\x8dek posledica kombinacije razli\xc4\x8dnih dejavnikov.\n_START_SECTION_\nKronolo\xc5\xa1ka starost\n_START_PARAGRAPH_\nKronolo\xc5\xa1ka starost je v \xc5\xa1tevilnih \xc5\xa1tudijah navedena kot eden izmed zelo pomembnih vzrokov za konec \xc5\xa1portne kariere. Staranje je proces, ki obsega fiziolo\xc5\xa1ke, biolo\xc5\xa1ke, psiholo\xc5\xa1ke ter socialne vidike, ki pomembno vplivajo na aktivnega \xc5\xa1portnika in na njegovo \xc5\xa1portno kariero delujejo zavirajo\xc4\x8de. Ko \xc5\xa1portniki za\xc4\x8dnejo zaznavati starostne spremembe, se mnogi posku\xc5\xa1ajo bojevati proti procesu staranja s pove\xc4\x8danim obsegom ter kakovostjo treninga in tako na tak na\xc4\x8din posku\xc5\xa1ajo podalj\xc5\xa1ati svojo \xc5\xa1portno kariero. Pri tem, pa ima zelo pomembno vlogo tudi \xc5\xa1portnikova motivacija. Pri procesu staranja se \xc5\xa1portnik ukvarja predvsem z upadom telesnih sposobnosti, ob enem pa zanj prisotnost mlaj\xc5\xa1ih, perspektivnej\xc5\xa1ih posameznikov pomeni le \xc5\xa1e dodaten psiholo\xc5\xa1ki pritisk. Kljub pove\xc4\x8danim in bolj intenzivnim treningom je zaklju\xc4\x8dek kariere zaradi kronolo\xc5\xa1ke starosti neizbe\xc5\xbeen. Starost pri kateri posameznik postane prestar za aktivno kariero se razlikuje glede na vrsto \xc5\xa1portne discipline. V disciplinah, kjer se dosegajo vrhunski rezultati pred za\xc4\x8detkom adolescence (npr. gimnastika, ritmi\xc4\x8dna gimnastika, umetnostno drsanje...), lahko \xc5\xbee hitra in neproporcionalna telesna rast med puberteto vpliva na zgoden zaklju\xc4\x8dek \xc5\xa1portne kariere. Prav tako lahko pri \xc5\xa1portih, kjer sta zelo pomembni mo\xc4\x8d ter natan\xc4\x8dnost velike te\xc5\xbeave povzro\xc4\x8dijo fiziolo\xc5\xa1ke omejitve, vendar je vseeno starostna meja, pri kateri to postane mote\xc4\x8de, precej vi\xc5\xa1ja. Tako se kar nekaj \xc5\xa1portnikov ukvarja z vrhunskim \xc5\xa1portom tudi do poznih tridesetih let.\n_START_SECTION_\nPo\xc5\xa1kodbe in zdravstvene te\xc5\xbeave\n_START_PARAGRAPH_\nPo\xc5\xa1kodbe in zdravstvene te\xc5\xbeave so sestavni del \xc5\xa1porta in pogosto tudi dejavnik, ki vpliva na zaklju\xc4\x8dek \xc5\xa1portne kariere. \xc5\xa0portniki, ki so svojo kariero zaklju\xc4\x8dili zaradi po\xc5\xa1kodb, se ob koncu kariere pogosto sre\xc4\x8dujejo s psihi\xc4\x8dnimi te\xc5\xbeavami, saj so po\xc5\xa1kodbe ne normativne in nepri\xc4\x8dakovane, kar lahko mo\xc4\x8dno zaznamuje posameznikovo prilagajanje na zaklju\xc4\x8dek ter po \xc5\xa1portno \xc5\xbeivljenje. Po\xc5\xa1kodbe ali zdravstvene te\xc5\xbeave lahko povzro\xc4\x8dijo, da posameznik spremeni oz. preoblikuje koncept o samem sebi, prav tako lahko tudi izgubi emocionalno ravnote\xc5\xbeje ali pa se mu poru\xc5\xa1i njegov vrednostni sistem. Prihaja lahko tudi do motenj na socialnem in poklicnem podro\xc4\x8dju. \xc5\xa0portniki se lahko soo\xc4\x8dajo z akutno depresijo, zlorabo drog, alkohola, samomorilnostjo. Posameznik lahko posledi\xc4\x8dno do\xc5\xbeivi tudi krizo identitete, socialni umik, strah, anksioznost ter upad ob\xc4\x8dutka samozaupanja. Prav tako pa je veliko posameznikov, ki so se ukvarjali z vrhunskim \xc5\xa1portom tako ali druga\xc4\x8de permanentno po\xc5\xa1kodovanih, velikokrat gre predvsem za po\xc5\xa1kodbe \xc5\xbeivcev, kosti, artritis, lahko pa tudi za po\xc5\xa1kodbe mo\xc5\xbeganov (zaradi padcev)\xe2\x80\xa6 Vse te po\xc5\xa1kodbe lahko pomembno vplivajo na po \xc5\xa1portno \xc5\xbeivljenje, saj posameznika ovirajo v bodo\xc4\x8dem \xc5\xbeivljenju, tako na poklicnem podro\xc4\x8dju kot tudi v vsakdanjiku.\n_START_SECTION_\nProces selekcije\n_START_PARAGRAPH_\nNa zaklju\xc4\x8dek \xc5\xa1portne kariere lahko vpliva tudi selekcijski proces, ki je zna\xc4\x8dilen za vsako vrhunsko \xc5\xa1portno udejstvovanje, sledi pa Darwinovem na\xc4\x8delu, se pravi, da\xc2\xa0\xc2\xbbpre\xc5\xbeivijo\xc2\xab\xc2\xa0le najbolj\xc5\xa1i, najbolj izurjeni \xc5\xa1portniki, ki so v dani situaciji zmogli pokazati najbolj\xc5\xa1e. Proces selekcije je zaradi \xc5\xa1tevilnosti kandidatov lahko le kratek preizkus, ki pa bistveno vpliva na potek posameznikovega \xc5\xbeivljenja. Proces selekcije po navadi v manj\xc5\xa1i meri vpliva neposredno na sam zaklju\xc4\x8dek kariere, v veliko ve\xc4\x8dji meri pa izid procesa selekcije vpliva na posameznikovo samozavest, medosebne odnose, \xc5\xbeivljenjske mo\xc5\xbenosti\xe2\x80\xa6\n_START_SECTION_\nDrugi vzro\xc4\x8dni dejavniki konca \xc5\xa1portne kariere\n_START_PARAGRAPH_\nNa zaklju\xc4\x8dek \xc5\xa1portne kariere lahko vplivajo \xc5\xa1e \xc5\xa1tevilni drugi vzro\xc4\x8dni dejavniki, ki niso bili navedeni zgoraj. Zelo pomembno vlogo ima lahko pomanjkanje socialne opore pomembnih drugih. \xc5\xa0portniki lahko zaklju\xc4\x8dijo \xc5\xa1portno kariero tudi zaradi pomanjkanja socialne opore pomembnih drugih, predvsem zaradi pomanjkanja opore v dru\xc5\xbeini, pri prijateljih in trenerju. Zelo pomembna je \xc5\xa1portnikom zlasti opora trenerja. Na zaklju\xc4\x8dek \xc5\xa1portne kariere lahko vplivajo tudi finan\xc4\x8dni dejavniki, slabi medosebni odnosi s sotekmovalci in ostalimi pomembnimi osebami v \xc5\xa1portnem okolju in \xc5\xa1e mnogi drugi individualni dejavniki.\n_START_SECTION_\nMediacijski dejavniki konca \xc5\xa1portne kariere\n_START_PARAGRAPH_\nMediacijski dejavniki so zna\xc4\x8dilnosti posameznika, okolja ter prehoda, ki vplivajo na kakovost prilagoditve na po \xc5\xa1portno \xc5\xbeivljenje. Taylor in Ogilvie sta v svoji raziskavi izpostavila predvsem naslednje dejavnike: identiteta, prostovoljnost konca \xc5\xa1portne kariere, socialna identiteta, finan\xc4\x8dna odvisnost od \xc5\xa1porta, dru\xc5\xbeinski status, zdravstveno stanje, starost, socialno izobra\xc5\xbeevalni status in subjektivna vrednost \xc5\xa1portnih dose\xc5\xbekov. Pomembno vlogo pri prilagajanju na po \xc5\xa1portno \xc5\xbeivljenje ima tudi na\xc4\x8drtovanje po \xc5\xa1portnega \xc5\xbeivljenja, socialna opora ter strategije spoprijemanja s te\xc5\xbeavami. Na na zaklju\xc4\x8dek \xc5\xa1portne kariere ter prilagajanje na po \xc5\xa1portno \xc5\xbeivljenje vpliva tudi sama interakcija med razli\xc4\x8dnimi dejavniki, zato je zelo te\xc5\xbeko v naprej predvideti sam potek. V nadaljevanju si bomo vseeno pogledali najpomembnej\xc5\xa1e dejavnike:\n_START_SECTION_\nIdentiteta\n_START_PARAGRAPH_\nAktivno \xc5\xa1portno udejstvovanje vpliva na razvoj in spreminjanje psiholo\xc5\xa1kih zna\xc4\x8dilnosti ter na dojemanje in vrednotenje samega sebe skozi \xc5\xa1portne dose\xc5\xbeke. Prav zato je identiteta tudi eden od najpomembnej\xc5\xa1ih dejavnikov zaklju\xc4\x8dka \xc5\xa1portne kariere in prilagajanja na po \xc5\xa1portno \xc5\xbeivljenje. Pri vrhunskih \xc5\xa1portnikih pogosto prevladuje \xc5\xa1portna identiteta, saj se mora \xc5\xa1portnik pogosto zaradi zahtev treningov in tekmovanj osredoto\xc4\x8diti izklju\xc4\x8dno na \xc5\xa1port. Zna\xc4\x8dilno je, da prevladovanje \xc5\xa1portne identitete in zanemarjanje drugih vlog velikokrat spodbujajo trenerji in ostali \xc5\xa1portni strokovnjaki, kar je pri\xc4\x8dakovano, saj lahko \xc5\xa1portna identiteta pozitivno vpliva na \xc5\xa1portno udejstvovanje ter tudi na same vrhunske dose\xc5\xbeke v \xc5\xa1portu. Lahko pa ima tudi negativen u\xc4\x8dinek na sam zaklju\xc4\x8dek \xc5\xa1portne kariere in prilagajanje na po \xc5\xa1portno \xc5\xbeivljenje, saj morajo \xc5\xa1portniki zaradi opredelitve za \xc5\xa1port ter \xc5\xbeelje po doseganju \xc4\x8dim bolj vrhunskih rezultatov zmanj\xc5\xa1ati ostale dejavnosti. Na ta na\xc4\x8din pa si zmanj\xc5\xa1ujejo tudi \xc5\xa1tevilo ostalih pomembnih vlog v \xc5\xbeivljenju, ki bi opredeljevale njihovo identiteto. \xc5\xa0portna identiteta tako postaja vse bolj pomemben in prevladujo\xc4\x8d del identitete vrhunskega \xc5\xa1portnika. Za \xc5\xa1portnike, ki so se prezgodaj opredelili izklju\xc4\x8dno za \xc5\xa1port lahko sledi tudi prezgodaj zaprta identiteta- le ta je druga\xc4\x8de zna\xc4\x8dilna za posameznike, ki niso imeli mo\xc5\xbenosti za raziskovanje in prakticiranje razli\xc4\x8dnih socialnih vlog ter vedenj. Razli\xc4\x8dne \xc5\xa1tudije ka\xc5\xbeejo, da je mo\xc4\x8dna identifikacija z eno vlogo, lahko dejavnik tveganja za te\xc5\xbeavnost prilagoditve na drugo vlogo, kar pa potrjujejo tudi \xc5\xa1tudije vezane na \xc5\xa1portno okolje. Mo\xc4\x8dna \xc5\xa1portna opredelitev v posameznikovi opredelitvi lahko negativno vpliva na zaklju\xc4\x8dek \xc5\xa1portne kariere. Prav tako se z morebitnimi po\xc5\xa1kodbami v \xc4\x8dasu \xc5\xa1portnega udejstvovanja veliko te\xc5\xbeje spoprijemajo tisti \xc5\xa1portniki, ki imajo mo\xc4\x8dneje izra\xc5\xbeeno \xc5\xa1portno identiteto. Posamezniki, ki investirajo le v \xc5\xa1portno podro\xc4\x8dje, na druga podro\xc4\x8dja pa se ne osredoto\xc4\x8dajo, se pogosto sre\xc4\x8dujejo z nekoliko ve\xc4\x8d te\xc5\xbeavami ob zaklju\xc4\x8dku \xc5\xa1portne kariere ter tudi s prilagajanjem na po \xc5\xa1portno \xc5\xbeivljenje. Posamezniki, ki se poleg \xc5\xa1porta zanimajo tudi za ostala \xc5\xbeivljenjska podro\xc4\x8dja se tako la\xc5\xbeje prilagajajo na zaklju\xc4\x8dek. Pri tem je potrebno opozoriti, da tudi upad pomembnosti \xc5\xa1portne identitete in prevzemanje novih socialnih vlog ne zagotavlja nujno ne te\xc5\xbeavne prilagoditve na zaklju\xc4\x8dek \xc5\xa1portne kariere.\n_START_SECTION_\nNa\xc4\x8drtovanje po \xc5\xa1portnega \xc5\xbeivljenja\n_START_PARAGRAPH_\nNa\xc4\x8drtovanje po \xc5\xa1portnega \xc5\xbeivljenja vklju\xc4\x8duje sposobnost oz. spretnost u\xc4\x8dinkovitega spoprijemanja s koncem \xc5\xa1portne kariere. \xc5\xa0portniki, ki \xc5\xbee tekom svojega \xc5\xa1portnega udejstvovanja razmi\xc5\xa1ljajo in na\xc4\x8drtujejo tudi druge socialne vloge ter dejavnosti, se soo\xc4\x8dajo z manj te\xc5\xbeavnim koncem \xc5\xa1portne kariere. Kljub temu, da se \xc5\xa1portniki po navadi zavedajo pomena na\xc4\x8drtovanja po \xc5\xa1portnega \xc5\xbeivljenja pa tega ne po\xc4\x8dnejo, najve\xc4\x8dkrat prav zaradi svoje intenzivne osredoto\xc4\x8denosti na \xc5\xa1port. Pomembnosti na\xc4\x8drtovanja po \xc5\xa1portnega \xc5\xbeivljenja se zavedajo tako trenerji kot \xc5\xa1portniki, vendar izsledki ka\xc5\xbeejo, da so oboji mnenja, da ima lahko na\xc4\x8drtovanje negativne u\xc4\x8dinke na trenutno \xc5\xa1portno udejstvovanje in osredoto\xc4\x8denost na vrhunske rezultate. \xe2\x80\x83\n_START_SECTION_\nSocialna opora\n_START_PARAGRAPH_\nSocialna opora je zelo pomemben dejavnik, ki vpliva na optimalno prilagoditev na po \xc5\xa1portno \xc5\xbeivljenje. Socialna opora se nana\xc5\xa1a na oporo, ki jo \xc5\xa1portniku nudijo pomembni drugi pa tudi opora, ki mu jo nudijo institucije. Zelo pomembna je predvsem emocionalna opora, ki jo \xc5\xa1portniki nudijo njemu pomembne osebe ob zaklju\xc4\x8dku \xc5\xa1portne kariere. \xc5\xa0portniki, ki so tako dele\xc5\xbeni ve\xc4\x8d socialne opore, se la\xc5\xbeje prilagodijo na zaklju\xc4\x8dek \xc5\xa1portne kariere. Zopet pa velja opozoriti, da prisotnost socialne opore ne zagotavlja ne te\xc5\xbeavnega zaklju\xc4\x8dka. Ve\xc4\x8dina \xc5\xa1portnikov kot najbolj pomemben vidik socialne opore navaja predvsem oporo dru\xc5\xbeine, prijateljev ter sotekmovalcev, veliko \xc5\xa1portnikov pa navaja kot zelo pomemben dejavnik tudi oporo oz. odobravanje zaklju\xc4\x8dka \xc5\xa1portnega udejstvovanja s strani njihovega trenerja. V sklopu institucionalne opore je \xc5\xa1portnikom najbolj pomembna opora pomembnih \xc5\xa1portnih organizacij (npr. klubov, pano\xc5\xbenih zvez, olimpijskih komitejev), ki je pa pogosto niso dele\xc5\xbeni.\n_START_SECTION_\nSocialna identiteta\n_START_PARAGRAPH_\n\xc5\xa0portnikova primarna socializacija zaradi dolgoletnega ukvarjanja s \xc5\xa1portom poteka v \xc5\xa1portnem okolju, zaradi tega se po navadi \xc5\xa1portniki nau\xc4\x8dijo prevzemati le tiste vloge, ki so znotraj ozkega, s \xc5\xa1portom povezanega okolja. Posledice tak\xc5\xa1ne socializacije pridejo najbolj do izraza ob zaklju\xc4\x8dku \xc5\xa1portne kariere, ko se mnogi \xc5\xa1portniki soo\xc4\x8dajo s te\xc5\xbeavami, ki so posledica prevzemanja novih socialnih vlog. Velikokrat do te\xc5\xbeavnega zaklju\xc4\x8dka pride tudi zato, ker ve\xc4\x8dina vrhunskih \xc5\xa1portnikov sebe definira v skladu s priljubljenostjo, ki so je dele\xc5\xbeni zaradi svojih uspehov, le- ta pa s kocem \xc5\xa1portne kariere za\xc4\x8dne upadati, zato posameznik sebe ne more ve\xc4\x8d identificirati s to vlogo.\n_START_SECTION_\nStrategije spoprijemanja s te\xc5\xbeavami\n_START_PARAGRAPH_\nKo govorimo o spoprijemanju s te\xc5\xbeavami imamo v mislih trud posameznika na kognitivni in vedenjski ravni, da bi ustrezno nadziral specifi\xc4\x8dne zunanje in notranje zahteve, ki jih ocenjuje kot ogro\xc5\xbeajo\xc4\x8de za sebe oz. za svoje sposobnosti. Na prilagajanje na zaklju\xc4\x8dek \xc5\xa1portne kariere tako vpliva preplet razli\xc4\x8dnih dejavnikov. \xc5\xa0tevilne \xc5\xa1tudije ka\xc5\xbeejo na tem podro\xc4\x8dju tudi velike individualne razlike, saj nekateri \xc5\xa1portniki zaklju\xc4\x8dek \xc5\xa1portne kariere in prilagajanje na po \xc5\xa1portno \xc5\xbeivljenje do\xc5\xbeivljajo kot zelo te\xc5\xbeaven, drugi pa prav nasprotno brez ve\xc4\x8djih te\xc5\xbeav.Zelo pomembno vlogo pri prilagajanju na zaklju\xc4\x8dek \xc5\xa1portnega udejstvovanja imajo posameznikove strategije spoprijemanja s te\xc5\xbeavami. \xc5\xa0portniki, ki imajo razvitih ve\xc4\x8d in bolj ustrezne strategije spoprijemanja s te\xc5\xbeavami, se ob koncu kariere soo\xc4\x8dajo z veliko manj\xc5\xa1imi te\xc5\xbeavami. Za \xc5\xa1tevilne \xc5\xa1portnike, ki jim uspe dober prehod iz enega na\xc4\x8dina \xc5\xbeivljenja na drugega so zna\xc4\x8dilni: pozitivna reinterpretacija, na\xc4\x8drtovanje, aktivno spoprijemanje, mentalna sprostitev, iskanje socialne opore. \xe2\x80\x83\n_START_SECTION_\nProstovoljnost konca \xc5\xa1portne kariere\n_START_PARAGRAPH_\nZaklju\xc4\x8dek \xc5\xa1portne kariere je lahko posameznikova lastna izbira ali pa je prisiljen v pred\xc4\x8dasen zaklju\xc4\x8dek zaradi razli\xc4\x8dnih dejavnikov. Prostovoljen zaklju\xc4\x8dek \xc5\xa1portne kariere je najbolj za\xc5\xbeelen in se pogosto povezuje z manj te\xc5\xbeavno prilagoditvijo na po \xc5\xa1portno \xc5\xbeivljenje. Na prostovoljen zaklju\xc4\x8dek \xc5\xa1portne kariere po navadi vplivajo \xc5\xa1tevilni osebni, \xc5\xa1portni in socialni dejavniki. Zna\xc4\x8dilen je upad motivacije za nadaljnje treniranje in tekmovanje. \xc5\xa1portno udejstvovanje se posamezniku ne zdi ve\xc4\x8d prijetno in zadovoljujo\xc4\x8de, prav tako pa je v\xc4\x8dasih razlog za zaklju\xc4\x8dek lahko tudi ob\xc4\x8dutek, da je dosegel ve\xc4\x8dino postavljenih ciljev. Na neprostovoljen konec kariere pa lahko vplivajo razli\xc4\x8dni vzro\xc4\x8dni dejavniki, na katere \xc5\xa1portnik nima vpliva oz. ga ima zelo malo. To so dejavniki nad katerim torej \xc5\xa1portnik nima ob\xc4\x8dutka kontrole, npr: razne po\xc5\xa1kodbe in z njimi povezane zdravstvene te\xc5\xbeave, proces selekcije in kronolo\xc5\xa1ka starost. Na zaklju\xc4\x8dek \xc5\xa1portnega udejstvovanja se torej la\xc5\xbeje prilagodijo tisti posamezniki, ki so se za to odlo\xc4\x8dili prostovoljno.\n_START_SECTION_\nDrugi mediacijski dejavniki konca \xc5\xa1portne kariere\n_START_PARAGRAPH_\nNa prilagajanje vplivajo \xc5\xa1e \xc5\xa1tevilni drugi dejavniki, kot so finan\xc4\x8dna (ne)odvisnost od \xc5\xa1porta, postopnost konca \xc5\xa1portne kariere, zdravstveno stanje, izobrazbeni in dru\xc5\xbeinski status, spol in starost posameznika ob zaklju\xc4\x8dku \xc5\xa1portne kariere.\n_START_SECTION_\nPosledi\xc4\x8dni dejavniki zaklju\xc4\x8dka \xc5\xa1portne kariere\n_START_PARAGRAPH_\nAvtorja Ogilvie in Taylor v konceptualnem modelu zaklju\xc4\x8dka \xc5\xa1portne kariere pod posledi\xc4\x8dne dejavnike uvr\xc5\xa1\xc4\x8data: te\xc5\xbeave ob prilagajanju, psihi\xc4\x8dne te\xc5\xbeave, te\xc5\xbeave na poklicnem, dru\xc5\xbeinskem in socialnem podro\xc4\x8dju, zlorabo nedovoljenih substanc. Na tem mestu pa se moramo zavedati, da med posledi\xc4\x8dne dejavnike nista uvrstila vidikov ne te\xc5\xbeavnega konca \xc5\xa1portne kariere, kar pa vse bolj opredeljujejo novej\xc5\xa1e \xc5\xa1tudije.\n_START_SECTION_\nDilema o te\xc5\xbeavnosti oz. ne te\xc5\xbeavnosti\n_START_PARAGRAPH_\nKronolo\xc5\xa1ko starej\xc5\xa1a teoreti\xc4\x8dna pristopa tanatolo\xc5\xa1ki ter socialno-gerontolo\xc5\xa1ki tako zaklju\xc4\x8dek \xc5\xa1portne kariere opredeljujeta kot eksplicitno te\xc5\xbeavnega. Medtem pa vse ve\xc4\x8d novih \xc5\xa1tudij dobiva veliko bolj pozitivne rezultate, iz katerih je razvidno, da so biv\xc5\xa1i \xc5\xa1portniki na razli\xc4\x8dnih podro\xc4\x8djih po \xc5\xa1portnega \xc5\xbeivljenja enako uspe\xc5\xa1ni kot njihovi vrstniki, ki se niso dejavno ukvarjali s \xc5\xa1portom. S svojim po \xc5\xa1portnim \xc5\xbeivljenjem je ve\xc4\x8dina zadovoljna, prav tako naj bi se z ve\xc4\x8djimi te\xc5\xbeavami ob prehodu soo\xc4\x8dal le manj\xc5\xa1i dele\xc5\xbe \xc5\xa1portnikov Kljub vsem \xc5\xa1tudijem na tem podro\xc4\x8dju tako \xc5\xa1e vedno ostaja dilema med te\xc5\xbeavnim in ne te\xc5\xbeavnim zaklju\xc4\x8dkom \xc5\xa1portne kariere. Pregled literature tako ne daje enozna\xc4\x8dnega odgovora na vpra\xc5\xa1anje koliko \xc5\xa1portnikov se soo\xc4\x8da te\xc5\xbeavami ob zaklju\xc4\x8devanju \xc5\xa1portne kariere in ob samem prilagajanju na po \xc5\xa1portno \xc5\xbeivljenje. Zato si bomo pogledali najpomembnej\xc5\xa1e zna\xc4\x8dilnosti tako te\xc5\xbeavnega kot ne te\xc5\xbeavnega zaklju\xc4\x8dka.\n_START_SECTION_\nTe\xc5\xbeaven konec \xc5\xa1portne kariere\n_START_PARAGRAPH_\nPri \xc5\xa1portnikih, ki se soo\xc4\x8dajo s te\xc5\xbeavnim zaklju\xc4\x8dkom \xc5\xa1portne kariere lahko zasledimo razli\xc4\x8dne psiholo\xc5\xa1ke te\xc5\xbeave: kriza identitete, emocionalne te\xc5\xbeave, upad samovrednotenja, samozavesti, \xc5\xbeivljenjskega zadovoljstva ter osebne kontrole, prav tako nekateri \xc5\xa1portniki do\xc5\xbeivljajo ob\xc4\x8dutek neizpolnjenih \xc5\xa1portnih ciljev, v skrajni sili se redki podajo tudi v zlorabo drog in alkohola. Prav tako se nekateri \xc5\xa1portniki soo\xc4\x8dajo s fizi\xc4\x8dnimi te\xc5\xbeavami ob zaklju\xc4\x8devanju, mednje sodijo predvsem po\xc5\xa1kodbe, zdravstvene te\xc5\xbeave, te\xc5\xbeave z odvajanjem od telesnega napora in te\xc5\xbeave z vzdr\xc5\xbeevanjem telesne te\xc5\xbee. Nekateri se soo\xc4\x8dajo s psihosocialnimi te\xc5\xbeavami, predvsem s socialno in kulturno osamljenostjo, pomanjkanjem stikov, te\xc5\xbeave pri navezovanju socialnih stikov izven \xc5\xa1portnih krogov. Zaklju\xc4\x8dku \xc5\xa1portne kariere pa lahko sledijo tudi te\xc5\xbeave na socio-ekonomski oz. finan\xc4\x8dni ravni. \xc5\xa0portniki se lahko soo\xc4\x8dajo s te\xc5\xbeavami pri iskanju zaposlitve, njihovi dohodki po zaklju\xc4\x8dku kariere upadejo, kar v njih o\xc5\xa1ibi ob\xc4\x8dutek socialne varnosti. Za laj\xc5\xa1anje te\xc5\xbeavnega prehoda v po \xc5\xa1portno \xc5\xbeivljenje se uporabljajo \xc5\xa1tevilne psiholo\xc5\xa1ke svetovalne intervencije, nekatere izmed njih so prikazane na spodnji sliki.\n_START_SECTION_\nNe te\xc5\xbeaven konec \xc5\xa1portne kariere\n_START_PARAGRAPH_\nZadnje \xc4\x8dase pa se na podlagi novej\xc5\xa1ih \xc5\xa1tudij (ki niso podprle hipotez o nujnosti te\xc5\xbeavnega zaklju\xc4\x8dka kariere) samo mnenje o zelo te\xc5\xbeavnem prilagajanju na po \xc5\xa1portno \xc5\xbeivljenje vse bolj spreminja. Sodobna teoreti\xc4\x8dna izhodi\xc5\xa1\xc4\x8da tako vse bolj zaklju\xc4\x8dek kariere pojmujejo kot \xc5\xbeivljenjski dogodek, ki mu lahko sledijo pozitivne spremembe, biv\xc5\xa1e vrhunske \xc5\xa1portnike pa kot relativno zadovoljne tudi v po \xc5\xa1portnem \xc5\xbeivljenju. Veliko vrhunskih \xc5\xa1portnikov tako zaklju\xc4\x8dek \xc5\xa1portne kariere povezuje s pozitivnimi emocijami, razlog zato, pa bi lahko pripisali velikim zahtevam tekmovalnega \xc5\xa1porta, ki posameznikom onemogo\xc4\x8da ukvarjanje z razli\xc4\x8dnimi drugimi aktivnostmi, zato se \xc5\xa1tevilni \xc5\xa1portniki tudi veselijo, da bodo imeli po \xc5\xa1portni karieri mo\xc5\xbenost posvetiti se stvarem, ki so jih v \xc4\x8dasu \xc5\xa1portnega udejstvovanja morali zanemarjati.\n_START_SECTION_\nNadaljnje branje\n_START_PARAGRAPH_\nKaj se dogaja s \xc5\xa1portniki po kon\xc4\x8dani karieri?_NEWLINE_Konec kariere mladih vrhunskih \xc5\xa1portnikov._NEWLINE_Konec \xc5\xa1portne kariere-kako naprej?_NEWLINE_Med kariero junak, po njej..._NEWLINE_Te\xc5\xbeave ob zaklju\xc4\x8dku \xc5\xa1portne kariere (v angl.)'